Συννεφάκι: Μαγιάτικο στεφάνι.... συνέχεια διαγωνισμού\nΚάθε 1η του Μάη έβρισκα στο παράθυρό μου λουλούδια.\nΟ μπαμπάς μου τα έκοβε πρωί-πρωί και μου τα άφηνε.\nΗ μαμά μου τραγουδούσε το " Πρωτομαγιά τα λούλουδα γιορτάζουν και τα πούλια το ταίρι τους φωνάζουν... Τραγουδούν το Μάη -Μάη στα κλαδιά, τραγουδούν το τρελομάη στην ακρογιαλιά.."\nΗ θεία Ρόδο έφτιαχνε το μαγιάτικο στεφάνι και το τοποθετούσαμε πάνω στην εξώπορτα. Το στεφάνι αυτό το καίγαμε την ημέρα του Αη-Γιαννιού του Κλείδωνα, όταν ανάβαμε φωτιές και πηδούσαμε από πάνω για να έχουμε καλή υγεία...\nΠρος τιμή του Μάη λοιπόν κάνουμε το στεφάνι μας και το διαγωνισμό.\nΣτο σπιτάκι της Μαρίας: http://maria23f.blogspot.gr/2014/05/blog-post.html μπορείτε να διαβάσετε μια πολύ ενδιαφέρουσα ανάρτηση σχετικά με τα έθιμα της Πρωτομαγιάς και του πρωτομαγιάτικου στεφανιού.\nΤο δικό μου στεφάνι το έφτιαξα με κισσό από το φράχτη του κήπου μου και τριανταφυλλάκια από τον κήπο της νουνάς της μικρής μου.\nΤο στεφάνι της νουνάς\nΤην τιμητική τους έχουν όμως τα δικά σας στεφάνια που είναι όλα καλοδουλεμένα και εντυπωσιακά.\nΑς τα δούμε λοιπόν:\nΗ Νεφέλη ήταν η πρώτη που ξεκίνησε όχι με ένα, ούτε με δύο... με τρία πανέμορφα στεφάνια.\nΛεπτομέρειες για την κατασκευή τους θα βρείτε στο "σπιτάκι" της: http://nefeli9.blogspot.gr/\nΗ φίλη Κατερίνα από το κυκλάμινο συμμετέχει με το καταπληκτικό της στεφάνι:\nΤην ανάρτησή της θα την βρείτε: cyclamina.blogspot.gr\nΤο χειροποίητο, μοναδικό στεφάνι της Μεταξίας από το: http://metaxia-art.blogspot.gr/ αποτελεί τη συμμετοχή της στο διαγωνισμό.\nΗ συμμετοχή της ποδηλάτισσας, είναι το πρωτομαγιάτικο στεφάνι της μοναδικής "κυρίας με τα ρόδα", http://podilatisa.blogspot.gr/.\nΣτεφάνι από λυγαριά και λουλούδια και πεταλούδες από πηλό.\nΗ γλυκιά μου φίλη από το http://delfinaki-sunset.blogspot.com έφτιαξε ένα υπέροχο στεφάνι. Το έθιμο στην Κύπρο προστάζει να φτιαχτεί την παραμονή της πρωτομαγιάς για το βρει ο Μάης στην πόρτα κρεμασμένο. Επισκεφτήτε το σπιτάκι της θα μάθετε μοναδικά κυπριακά έθιμα.\nΗ Ρούλα από το : http://wildrose-home.blogspot.gr συμμετέχει με το επόμενο στεφάνι. Αν επισκεφτείτε το σπιτάκι σας θα πλημμυρίσει η οθόνη σας λουλούδια.\nΚαλωσορίζω τη νέα μου φίλη από το http://lila365idees.blogspot.gr/ και τη συμμετοχή της με τα πρωτομαγιάτικα στεφάνια. Το πρώτο είναι με τριαντάφυλλα και γεράνια του κήπου της και το δεύτερο με μπουκάλια μιας χρήσης.\nΗ συμμετοχή του: http://fotografia-nikolaos.blogspot.gr/, είναι μοναδική:\nΗ Ρένα από το: http://renakalog.blogspot.gr συμμετέχει με πέντε πανέμορφα στεφάνια.\nΗ φίλης μας Άννα από : http://giasminblogspotcom.blogspot.gr\nσυμμετέχει με ένα δημιουργικότατο στεφάνι. Λεπτομέρειες θα βρείτε στο σπιτάκι της.\nΑγριολούλουδα, χαμομήλι και παπαρούνες, μαζεύτηκαν και έγιναν ένα υπέροχο στεφάνι από τη φίλη μας "αχτίδα". Στο σπιτάκι της θα δείτε πως το έφτιαξε: aktida.blogspot.com\nΤο επόμενο στεφάνι είναι δημιούργημα της Σόφης από το blogοσπιτάκι της: http://osaferneionous.blogspot.gr/2014/05/stefani.html#comment-form\nΑπό το: http://natapakomyxri.blogspot.gr είναι το φυσικό στεφάνι του Μάη.\nΕυχαριστώ όλες τις φίλες και φίλους που συμμετέχουν και ομόρφυναν το "σπιτάκι" μου με τις δημιουργίες τους.\nΕσείς κάνατε στεφάνι; Το βγάλατε φωτογραφία;\nΠεριμένω να μου τις στείλετε μέχρι τις 11 Μαίου. Από τις 12 έως τις 18 Μαίου θα διαρκέσει η ψηφοφορία μας και θα χρειαστώ τη βοήθεια όλων σας.\nΑναρτήθηκε από Συννεφάκι στις 1:24 π.μ.\nMaria Fe 2 Μαΐου 2014 - 3:46 π.μ.\nΕιναι ολα τοσο ομορφα και ξεχωριστα.. :)\nwild rose 2 Μαΐου 2014 - 8:44 π.μ.\nΔημιουργία 2 Μαΐου 2014 - 10:47 π.μ.\nΚαλό μήνα Άννα, το στεφάνι σου απλό και όμορφο, να είσαι καλά και του χρόνου.\nairis 2 Μαΐου 2014 - 12:57 μ.μ.\nΕγώ δεν έκανα αλλά απόλαυσα τα δικά σας!\nΊσως το θυμηθώ εγκαίρως του χρόνου ( πρώτα ο θεός)\nΦιλιά πολλά Άννα μου!\nΜαρία Κανελλάκη 2 Μαΐου 2014 - 1:39 μ.μ.\nΚαλό μήνα να έχετε Άννα μου!\nΥπέροχα τα στεφάνια που μας δείχνεις! Για κάτι άσχετες σαν την αφεντιά μου, είναι άπιαστο όνειρο να δημιουργήσω τέτοια αριστουργήματα. Μόνο να τα θαυμάζω και να τα χειροκροτώ!\nΦιλιά πολλά Αννούλα!\ngiasmin 2 Μαΐου 2014 - 8:54 μ.μ.\nΠΟΛΥ ΟΜΟΡΦΟ ΤΟ ΣΤΕΦΑΝΙ ΣΟΥ,ΑΛΛΑ ΚΑΙ ΟΙ ΣΥΜΜΕΤΟΧΕΣ ΤΩΝ ΚΟΡΙΤΣΙΩΝ\nΣΟΥ ΑΦΗΣΑ ΚΑΙ ΕΓΩ ΤΗΝ ΔΙΚΗ ΜΟΥ ΣΥΜΜΕΤΟΧΗ.\nΚΑΛΗ ΕΠΙΤΥΧΙΑ ΚΑΙ ΚΑΛΟ ΜΗΝΑ ΣΕ ΟΛΕΣ!!!\nUnknown 3 Μαΐου 2014 - 4:05 π.μ.\nΠολύ όμορφα όλα τα στεφάνια!!!!\nΆποψη Τέχνης 3 Μαΐου 2014 - 10:14 π.μ.\nΑΧΤΙΔΑ 3 Μαΐου 2014 - 11:17 π.μ.\nΦίλη μου θα ήταν τιμή μου να βάλεις το στεφάνι μου στο διαγωνισμό σου.Κάνε το κόπυ από την ανάρτηση μου\nΔΕΛΦΙΝΑΚΙ 3 Μαΐου 2014 - 2:06 μ.μ.\nΚαλησπέρα Αννα..πράγματι όμόρφυνε το σπιτάκι σου .. πολύ όμορφα όλα τα στεφάνια.. η ιδέα και το θεμα του διαγωνισμού σου ηταν πολύ ωραίο , μου άρεσε..\nκαι το δικό σου στεφάνι επίσης μου άρεσε... να ρωτήσω ,μέχρι πότε ισχύει ο διαγωνισμός σου; ευχαριστώ\nΣόφη 4 Μαΐου 2014 - 12:48 π.μ.\nΚαλημέρα και καλώς σε βρίσκω. Πολύ όμορφα τα στεφανάκια!!! Θα ήθελα και εγώ να συμμετέχω! Πέρνα από το blogoσπιτάκι μου! Φιλιά http://osaferneionous.blogspot.gr/2014/05/stefani.html#comment-form\nMerry Mary Stories 5 Μαΐου 2014 - 11:32 π.μ.\nΠολυ ομορφα ολα τα στεφανια των κοριτσιων ...καλο μηνα και φιλια!\nANNA FLO 6 Μαΐου 2014 - 10:22 μ.μ.\nΠανέμορφα όλα...........Γέμισε άνοιξη το σπιτικό σου. Δεν πήρα είδηση το διαγωνισμό σου...............και δεν προλαβαίνω τώρα. Για να είμαστε ειλικρινείς έχω ένα προβληματάκι στη σύνδεση αυτόν τον καιρό και με εκνευρίζει αφάνταστα. Σκέψου ότι μισή ώρα προσπαθώ να συνδεθώ με το χώρο σου.............Θα περάσω όμως να ψηφίσω\nkonstantina handy mama crafts 11 Μαΐου 2014 - 4:54 π.μ.\nααα κρίμα...δε προλαβα!!! Καλώς σε βρήκα πάντως και ελπίζω να τα λέμε!\nΧρυσόσκονη 11 Μαΐου 2014 - 10:36 π.μ.\nΘα χαρώ να συμμετέχει και το δικό μου στεφανάκι στον διαγωνισμό σου.Καλό μήνα.http://natapakomyxri.blogspot.gr/2014/05/blog-post.html?showComment=1399829749947#c4906585485747877627\nΔΕΛΦΙΝΑΚΙ 11 Μαΐου 2014 - 11:27 μ.μ.\nΚαλημέρα και καλή εβδομάδα.. χαίρομαι που στήριξαν τον όμορφο διαγωνισμό σου και την ωραία ιδεα .... ήρθα για να ψηφίσω .. είναι πολύ όμορφα όλα..αλλά ξεχώρισα τις ΧΕΙΡΟΔΗΜΙΟΥΡΓΙΕΣ και της ΑΚΤΙΔΑΣ κι έτσι ψηφίζω αυτά τα δύο... φιλούθκια και καλή επιτυχία\nΔΕΛΦΙΝΑΚΙ 11 Μαΐου 2014 - 11:28 μ.μ.\n12 Μαίου, 9:28 το πρωί η ψήφος μου - δε ξερω γιατί φαίνεται 11 Μαίου\nΣυννεφάκι 12 Μαΐου 2014 - 12:35 π.μ.\nΘα σε ταλαιπωρήσω λιγάκι αλλά θα σε παρακαλέσω να ψηφίσεις στη νέα ανάρτηση.\nΣ' ευχαριστώ που με στηρίζεις και που πήρες μέρος στο διαγωνισμό.\nΝα έχεις μια όμορφη εβδομάδα.\nΈνας πίνακας - δύο ιστορίες\nΗμέρα μνήμης, Αποτελέσματα ψηφοφορίας\nΜ' αγαπά... Δεν μ' αγαπά!\nΣτεφάνια του Μάη


Αγιά Σοφιά: Κύμα αντιδράσεων στον διεθνή Τύπο -WSJ: Σαν να μετατράπηκε σε τζαμί ο Αγιος Πέτρος | ΚΟΣΜΟΣ | iefimerida.gr\nΠΩΣ ΣΧΟΛΙΑΖΟΥΝ ΤΗΝ ΑΠΟΦΑΣΗ ΕΡΝΤΟΓΑΝ\n13|07|2020 | 21:54\nΑγία Σοφία / Φωτογραφία: AP Photo/Emrah Gurel\nΤο ζήτημα μετατροπής της Αγίας Σοφίας σε τζαμί, ύστερα από απόφαση του Ρετζέπ Ταγίπ Ερντογάν, μονοπωλεί τον διεθνή Τύπο.\nΗ απόφαση του Τούρκου προέδρου να κάνει τζαμί την Αγία Σοφία προκάλεσε αντιδράσεις, με τους Times του Λονδίνου να κάνουν λόγο για «κοσμική υποχώρηση». «Κοσμική υποχώρηση: Η απόφαση του προέδρου Ερντογάν να μετατρέψει την Αγία Σοφία σε τζαμί έχει απογοητεύσει τους συμμάχους», αναφέρουν σε άρθρο γνώμης.\nTimes για Αγία Σοφία: Κοσμική υποχώρηση\nΑφού αναφέρονται στη στιγμή που ο Κεμάλ Ατατούρκ έκανε την κίνηση να μετατρέψει την Αγία Σοφία σε τζαμί, οι Times έρχονται στο σήμερα και μιλούν για τον Ρετζέπ Ταγίπ Ερντογάν. Αν και ο Ερντογάν είναι συντηρητικός από πλευράς θρησκεύματος, η δική του εκστρατεία για να μετατραπεί η Αγία Σοφία σε τζαμί είναι σχετικά πρόσφατη. Μέχρι πέρυσι δεν είχε μιλήσει ποτέ δημοσίως υπέρ αυτού. Η αλλαγή αυτή συνέπεσε με την κατακόρυφη πτώση της δημοτικότητάς του. Πέρυσι, το κόμμα του «Δικαιοσύνη και Ανάπτυξη» (AKP) έχασε τις δημοτικές εκλογές στο πρώην προπύργιό του, την Κωνσταντινούπολη. Στο μεταξύ, δημιουργήθηκαν νέα κόμματα από «αντάρτες» του AKP. Ταυτόχρονα, η τουρκική οικονομία βρίσκεται για δεύτερη φορά σε ύφεση μέσα σε δύο χρόνια. Σε αυτό το πλαίσιο, η απόφαση της περασμένης εβδομάδας ελήφθη για εσωτερική κατανάλωση, επιτρέποντας στον Ερντογάν να χαρακτηρίσει τους αντιπάλους του μη πατριώτες.\nΩστόσο, το τίμημα της επιτυχίας για εσωτερική κατανάλωση είναι πιθανό να το πληρώσει υπό τη μορφή νέων πιέσεων στις εξωτερικές σχέσεις της Τουρκίας. Η κίνηση έχει αυξήσει τις εντάσεις με τη γειτονική της Ελλάδα, όπου η Αγία Σοφία θεωρείται ένα σημαντικό σύμβολο του ελληνικού πολιτισμού. Η κίνηση προκάλεσε επίσης καταδίκη από τη Ρωσική Ορθόδοξη Εκκλησία, η οποία είπε ότι η μετατροπή «θα προκαλούσε μεγάλο πόνο στον ρωσικό λαό». Έχει επίσης επικριθεί από την κυβέρνηση των ΗΠΑ. Ιδιαίτερη ανησυχία επικρατεί τώρα για την τύχη των τοιχογραφιών, που προστατεύονται σύμφωνα με τους κανόνες της Unesco. Γενικότερα, οι δυτικοί σύμμαχοι της Τουρκίας εμφανίζονται νευρικοί σχετικά με το πού θα οδηγήσει η τελευταία στροφή του Ερντογάν προς τον θρησκευτικό εθνικισμό. Ύστερα από την αποτυχημένη απόπειρα πραξικοπήματος το 2016, έχει ενισχύσει τη θέση του προβαίνοντας σε συνταγματικές αλλαγές και -μέσω του δημοψηφίσματος του 2017- αποκτά σχεδόν ανεξέλεγκτη εκτελεστική εξουσία. Ταυτόχρονα, συνεχίζει να απομακρύνεται όλο και περισσότερο από τα ιδανικά του κοσμικού κράτους του Ατατούρκ.\nSueddeutsche Zeitung: Ο Ερντογάν ανοίγει μέτωπο εναντίον της Δύσης\n«Η Αγία Σοφία θα γίνει και πάλι τζαμί. Ξαναήταν, από το 1453 και μετά. Ο Ατατούρκ τη μετέτρεψε εν συνεχεία σε μουσείο -και την Τουρκία σε Δημοκρατία. Τώρα ο πρόεδρος Ερντογάν ανοίγει μέτωπο εναντίον της Δύσης», αναφέρει η γερμανική εφημερίδα.\nΟ συντάκτης της εφημερίδας σχολιάζει τον τρόπο με τον οποίο μετέδωσαν τα τουρκικά ΜΜΕ την απόφαση Ερντογάν για την Αγία Σοφία. Το σχόλιο του συντάκτη της γερμανικής εφημερίδας, Τόμας Αβενάριους, αναφέρει, μεταξύ άλλων: «Διαβάζοντας κανείς τι έγραφαν οι τουρκικές εφημερίδες που πρόσκεινται στην κυβέρνηση την επόμενη μέρα, σίγουρα θα πρέπει να του προκλήθηκε φόβος και τρόμος. Η "ανάσταση της Αγίας Σοφίας" είναι ο "προάγγελος της απελευθέρωσης του τζαμιού Αλ Ακσά στην Ιερουσαλήμ, οι Μουσουλμάνοι εγκαταλείπουν την ενδιάμεση περίοδο"». Σε μία άλλη εφημερίδα, κάποιος κομπάζει για τη «διάσωση της Τουρκίας από την τυραννία των Σταυροφόρων», ενώ ένας άλλος λέει: «Οι αλυσίδες έσπασαν, δόξα τω Θεώ». Κάποιος μπορεί να τα παρανοήσει όλα αυτά ως θορυβώδεις εκφράσεις ενός ανατεθειμένου έργου σε ευθυγραμμισμένα μεταξύ τους ΜΜΕ. Αλλά μπορεί επίσης να το δει και ως αυτό που είναι: την προαναγγελία ενός νέου μετώπου.\nΑπό την πλευρά της, η Berliner Zeitung σχολίασε: «[…] Για τον Τούρκο πρόεδρο Ερντογάν η εκ νέου μετατροπή σε τζαμί είναι έκφραση μιας ανελέητης, συμβολικής διεκδίκησης της εξουσίας, που εν τέλει συνιστά μήνυμα ισχύος έναντι των υποστηρικτών του. Στους επικριτές του ο Ερντογάν υποσχέθηκε ότι η Αγία Σοφία θα είναι ανοιχτή και για μη μουσουλμάνους επισκέπτες. Στην πραγματικότητα η απόφαση είναι μια πολιτισμική κήρυξη πολέμου στην πολυεθνική κοινωνία η οποία κυριαρχεί εδώ και αιώνες στη ζωή της Κωνσταντινούπολης».\nWall Street Journal: Σαν να μετατράπηκε σε τζαμί ο Αγιος Πέτρος\nΓια την Αγία Σοφία γράφει και η Wall Street Journal, η οποία κάνει λόγο για απόφαση που απογοητεύει Χριστιανούς, ιστορικούς και τους γείτονες της Τουρκίας. «Η απόφαση της Τουρκίας να μετατρέψει την Αγία Σοφία σε τζαμί προκαλεί απογοήτευση στους Χριστιανούς, τους γείτονές της και τους ιστορικούς», σημειώνει σε άρθρο της η αμερικανική εφημερίδα.\nΗ Wall Street Journal περιγράφει το θρυλικό κτίσμα και αναφέρεται στην απόφαση του Τούρκου προέδρου. Η απόφαση προκάλεσε απογοήτευση στους Ορθοδόξους, οι οποίοι ανησυχούν για νέες εντάσεις με σουνίτες Τούρκους, τους γείτονες της Τουρκίας να ανησυχούν για τη νεο-οθωμανική ρητορική του Ερντογάν και τους έφορους μουσείων και ιστορικούς να ανησυχούν για τα μοναδικά μεσαιωνικά ψηφιδωτά της Αγίας Σοφίας.\nΟ Μάικλ Ταλμπότ, λέκτορας Ιστορίας στο Πανεπιστήμιο του Γκρίνουιτς, τονίζει ότι «αυτό που συμβαίνει στα ιστορικά αντικείμενα είναι αυτό που με αφορά, γιατί δεν είναι μόνο ιδιοκτησία της Τουρκικής Δημοκρατίας, αλλά μια κληρονομιά για όλη την υφήλιο». «Είναι σαν να μετατράπηκε σε τζαμί ο Άγιος Πέτρος. Είναι γεγονός ότι η έδρα αυτής της εκκλησίας δεν λειτουργεί πλέον ως εκκλησία και βρίσκεται στα χέρια μιας αντίπαλης θρησκείας», είπε. «Είναι μια αφήγηση μεταξύ ορισμένων τμημάτων της Ανατολικής Ευρώπης και της διασποράς τους στην Αμερική και πέραν αυτής», επισημαίνει.\nBBC: Πονάει και ο Πάπας Φραγκίσκος\nΣτα όσα δήλωσε ο Πάπας Φραγκίσκος για την Αγία Σοφία στέκεται το BBC. «O Πάπας Φραγκίσκος πονάει από την απόφαση της Τουρκίας να μετατρέψει την Αγία Σοφία της Κωνσταντινούπολης σε τζαμί», γράφει στην ιστοσελίδα του. O ηγέτης της Ρωμαιοκαθολικής Εκκλησίας αναφέρει ότι οι «σκέψεις του είναι στην Κωνσταντινούπολη», προσθέτει.\n«Η γερμανική κυβέρνηση εξέφρασε τη λύπη της για την απόφαση τουρκικού δικαστηρίου να μετατρέψει την Αγία Σοφία της Κωνσταντινούπολης από μουσείο σε τζαμί, δήλωσε εκπρόσωπος της κυβέρνησης», αναφέρει το πρακτορείο Reuters. Οπως ο ίδιος πρόσθεσε, η Γερμανία θα παρακολουθεί στενά για τον τρόπο που θα εφαρμοστεί η απόφαση γι' αυτό το «αριστούργημα». Παράλληλα, εκπρόσωπος του γερμανικού υπουργείου Εξωτερικών είπε ότι η UNESCO, η πολιτιστική οργάνωση των Ηνωμένων Εθνών, θα έπρεπε να είχε ερωτηθεί για την αλλαγή κι ότι αυτό δεν συνέβη», αναφέρει το πρακτορείο.\nΣοκάρουν τα ευρήματα κορωνοϊού στα αστικά λύματα της Θεσσαλονίκης -Εκτιμήσεις ότι έχουν αυξηθεί οι ασυμπτωματικοί


Κατακράτηση υγρών: 6 τρόποι για να την καταπολεμήσεις - OlaSimera\nΔοκιμασμένα tips για να διώξεις μακριά σου αυτό το ενοχλητικό πρήξιμο.\nΝα ξυπνάς το πρωί με άλλο βάρος από χθες. Πρησμένα μπούτια, κοιλιά φουσκωμένη, ακόμα και τα δάχτυλα, είναι αλλιώς καμιά φορά. Κατακράτηση υγρών, αυτό το ανεξέλεγκτο, σχεδόν ανεξήγητο φαινόμενο που ταλαιπωρεί. Λόγω κύκλου, λόγω κατανάλωσης αλατιού, ορμονών, έλλειψης άσκησης, την αφορμή του τη βρίσκει κι έρχεται απρόσκλητη. Την διώχνεις με τους ακόλουθους τρόπους.\nΠεριόρισε το νάτριο\nΤο αλάτι λειτουργεί σαν μαγνήτης για τη συγκράτηση του νερού στο σώμα μας και η επίδραση του νατρίου στον οργανισμό αυξάνει με την ηλικία (εξ ου και το γεγονός ότι τα πολλά πατατάκια στο παρελθόν δε σ’ έπρηζαν όσο τώρα). Τις μέρες που έχεις κατακράτηση- ή και γενικότερα- μην υπερβαίνεις τα 200 milligram νατρίου. Πώς; μην “λούζεις» τα φαγητά στο αλάτι, περιόρισε τα επεξεργασμένα τρόφιμα, ξέπλυνε τις έτοιμες τροφές που συντηρούνται σε κονσέρβα και αντικατάστησε τα λιπαρά dressings της σαλάτας με απλό ξύδι, μηλόξυδο ή μπαλσάμικο.\nΚάνε το ίδιο και με τους υδατάνθρακες\nΌπως το αλάτι, έτσι και οι υδατάνθρακες νοστιμεύουν τη ζωή αλλά όπως ήδη γνωρίζεις τα πάντα σ’ αυτήν έχουν ένα τίμημα. Ό,τι απ’ αυτούς δεν χρησιμοποιείται απευθείας ως καύσιμο, μετατρέπεται σε γλυκογόνο στο συκώτι. Χονδρικά, για κάθε γραμμάριο γλυκογόνου “κερδίζεις» 2,7 νερού. Προτίμησε να παίρνεις ενέργεια από τρόφιμα ολικής άλεσης που είναι πλούσια σε φυτικές ίνες. Το λευκό αλεύρι πρέπει να τεθεί σε περιορισμό.\nΙσχύει αυτό το φαινομενικά παράδοξο και η κατακράτηση υγρών θέλει νερό για να υποχωρήσει. Δύο λίτρα θα ήταν πολύ χρήσιμο να πίνεις καθημερινά. Το νερό είναι ο Νο1 φυσικός λιποδιαλύτης. Καθαρίζει τα νεφρά κι απομακρύνει το νάτριο. Ενυδατώνεσαι επιπλέον με αφεψήματα και πράσινους χυμούς.\nΕπένδυσε σε ένα συμπλήρωμα μαγνησίου\nΤο μαγνήσιο δεν ηρεμεί μόνο τα εσωτερικά μας όργανα, αλλά μειώνει παράλληλα και τη δράση των ορμονών που οδηγούν αυτό το τρισκατάρατο φούσκωμα πριν την περίοδό σου.\nΑύξησε την κατανάλωση τροφών που περιέχουν κάλιο\nΜπανάνα, πορτοκάλι, πεπόνι, ανανάς, ξηροί καρποί, σπανάκι ξηροί καρποί είναι μερικά από τα τρόφιμα πλούσια σε κάλιο.\nΚάνε ήπια αερόβια\nΗ ακινησία είναι η καλύτερη φίλη της αερόβιας. Τις αντιμετωπίζεις και τις δύο, μαζί με τα δεινά που σου προκαλούν, βγαίνοντας για έναν μεγάλο περίπατο με σταθερή ταχύτητα. Το τρέξιμο επίσης λειτουργεί εξίσου λυτρωτικά, όπως άλλωστε και κάθε μορφή άσκησης. Ωστόσο, η αερόβια ειδικά αποτρέπει τη συσσώρευση τοξινών τοπικά στο σώμα. Πιλάτες και γιόγκα, επίσης καλές επιλογές γι’ αυτό που συζητάμε εδώ.\nΣΧΕΤΙΚΑ: tips, αλάτι, αλεύρι, ενέργεια, ηλικία, κάλιο, νερό, ξύδι, οργανισμό, πορτοκάλι, πρωί, σπανάκι, συκώτι, σώμα, τρέξιμο, τρόφιμα, υδατάνθρακες, φυτικές ίνες


Μαρία Πανουσιάδου | Η Ατραξιόν – εξιτήριον\nΗ Μυρσίνη, η ατραξιόν της γειτονιάς, βγήκε στην αγορά. Ολοστρόγγυλο, θεόρατο σώμα, λουλουδάτο αμάνικο φόρεμα, σαγιονάρες, σκασμένες φτέρνες, ένας κακοφτιαγμένος και γκρίζος κότσος, τρίχες να ξεπετάγονται από τα πόδια και τις μασχάλες, παλάμες γεμάτες μπογιές. Χώρια ο αχνιστός ιδρώτας. Κάθε μέρα την περίμεναν να εμφανιστεί χάριν του κουτσομπολιού. Η Μυρσίνη τους έσωζε. Έπιαναν αυτή στο στόμα τους κι έτσι τη γλύτωναν όλοι οι υπόλοιποι από τα κακόβουλα σχόλια.\n― Σίχαμα αυτή γυναίκα, πώς κυκλοφορεί έτσι;\n― Ε, δεν το λες και γυναίκα αυτό το πράμα!\n― Φαντάσου σε τι κατάσταση θα ‘ναι το σπίτι της… Απαπα! Ούτε απ’ έξω δε θέλω να περάσω.\nΌπως κάθε μέρα, έκανε πέρα τα περιφρονητικά βλέμματα με την ευκολία βετεράνου. Φιλίες δεν είχε με κανέναν. Κουβέντες αντάλλαζε μόνο με τους άντρες. Πρώτη στάση στο περίπτερο, για τσιγάρα. Ο περιπτεράς κρατούσε έξω απ’ το παραθυράκι τα πακέτα της -δυο ημερησίως- μη τύχει και τον παραπλησιάσει.\n― Που ’σαι ρε Μυρσίνη, άργησες να φανείς σήμερα κι ανησύχησα.\n― Σκούπισε τα δάκρυά σου ομορφιά μου κι ήρθα. Αφού ξέρεις, δεν μπορώ ούτε μέρα να μη σε δω, απάντησε με τη βραχνή φωνή της.\nΆπλωσε το χέρι, έπιασε τα τσιγάρα κι άφησε μέσα απ’ τη χούφτα της να πέσουν τα κέρματα στο τάσι. Επόμενη στάση στο φούρνο να αγοράσει το καρβελάκι της και καθώς είχε ξεμείνει από σαλατικά, έφτασε και μέχρι τον μανάβη.\n― Μανώλη, πώς στρίμωξες έτσι την πραμάτεια σου; Σε λίγο δε θα χωράω να μπω στο μαγαζί. Φαντάσου να ήμουν καμιά χοντρή!\n― Μανάρι μου εσύ δεν έχεις ανάγκη, παντού χωράς.\nΚαι πάλι στον δρόμο της επιστροφής. Με τις σακούλες στα χέρια να τραμπαλίζονται στο λίκνισμα του βαδίσματός της. Δυνατή σαν αμαζόνα, απέκρουσε τα υποτιμητικά βλέμματα κι αλώβητη έφτασε στην οικοδομή, άνοιξε την πόρτα και χάθηκε μέσα στο διαμέρισμά της.\nΟ νεαρός Παντελής παρακολουθούσε τη Μυρσίνη εδώ κι έξι μήνες. Το μπαλκόνι του έβλεπε στο δικό της. Μια σκοτεινή, αφρόντιστη πρασιά με ένα κακορίζικο δέντρο χώριζε τα σπίτια τους. Κάθε βράδυ, έστεκε πίσω από την κουρτίνα, παρακαλώντας να έχει ξεχάσει και σήμερα η Μυρσίνη τις δικές της ανοιχτές. Εκείνη δεν την ένοιαζε να κλείνει τις κουρτίνες, όπως δεν την ένοιαζαν τα βλέμματα των ανθρώπων στην αγορά. Έτσι ο Παντελής ήταν ο μόνος που την έβλεπε μ’ άλλα μάτια. Είχε μάθει κάθε σπιθαμή του δωματίου της απ’ έξω. Άστραφτε αυτό το δωμάτιο από καθαριότητα. Αριστερά απ’ τη μπαλκονόπορτα ήταν το κρεβάτι της, σιδερένιο από εκείνα με τους σομιέδες. Ο τοίχος ήταν στολισμένος μέχρι πάνω με πίνακες ζωγραφικής. Δεξιά ήταν μια βιβλιοθήκη και μπροστά το καλαθάκι που κοιμόταν η γάτα της. Στο βάθος είχε ένα τραπεζάκι με ένα μπεζ πορτατίφ και μια πολυθρόνα. Πίσω από την πολυθρόνα μισοφαινόταν ένας μάλλον ολόσωμος καθρέφτης, ένα καβαλέτο κι ένα γραφειάκι φορτωμένο με πινέλα, χρώματα και χαρτούρα. Ο Παντελής είχε μάθει απ’ έξω και τη βραδινή της ρουτίνα. Στις έντεκα ακριβώς έβγαινε από το μπάνιο, άναβε το πορτατίφ, καθόταν στην άκρη του κρεβατιού κι έριχνε με χάρη την πετσέτα της στο κρεβάτι. Τα μακριά μαλλιά της έφταναν ως τη μέση της. Τα χτένιζε με αργές κινήσεις γέρνοντας το κεφάλι της μια αριστερά μια δεξιά κι οι καμπύλες της κοιλιάς της χόρευαν απαλά σαν αμμόλοφοι που τους μετακινεί το αεράκι. Τα στήθη της αφράτα, ακολουθούσαν το ρυθμό της ανάσας της. Οι μηροί της στιβαροί, ακίνητοι, συγκρατούσαν το υπόλοιπο σώμα ώσπου να τελειώσει ο χορός του χτενίσματος. Έπειτα έπαιρνε το νυχτικό της αλλά δεν το φορούσε αμέσως. Πήγαινε στον καθρέφτη και στεκόταν μπροστά στο είδωλό της για μερικά λεπτά. Αφού τελείωνε με το τελετουργικό, φόραγε το νυχτικό της, τα γυαλιά της πρεσβυωπίας, έπαιρνε ένα βιβλίο και καθόταν στην πολυθρόνα. Τότε η γάτα της ανέβαινε στην αγκαλιά της. Όση ώρα η Μυρσίνη διάβαζε, τη χάιδευε απαλά. Που και που, της έριχνε κανένα βλέμμα γεμάτο τρυφερότητα. Στις δωδεκάμισι έβαζε το σελιδοδείκτη της με προσοχή ανάμεσα στις σελίδες, άφηνε το βιβλίο στο τραπεζάκι και τη γάτα στο πάτωμα, σηκωνόταν, έκλεινε τα παντζούρια κι έμενε ο Παντελής σύξυλος να παλεύει με την ταραχή του. Έξι μήνες τσιτσιρίζονταν στα βάθη του πόθου του γι’ αυτήν, μα δεν τολμούσε να την πλησιάσει. Δείλιαζε στη σκέψη ότι θα τον πιάσει η γειτονιά στο στόμα της.\nΈνα βράδυ όμως, του ήρθαν τα πάνω κάτω. Δέκα η ώρα και τα παντζούρια της Μυρσίνης ήταν κλειστά. Άδικα περίμενε ο Παντελής. Πάλευε να δει ίχνος φωτός να δραπετεύει από τις γρίλιες, μα τίποτα. Μπήκε, βγήκε, τα νεύρα του πάνω απ’ το κεφάλι. Η μάνα του παραξενεύτηκε.\n― Άιντε, με ζάλισες με τα πήγαινε-έλα, στάσου σε μια μεριά παιδί μου! Τι έπαθες απόψε;\n― Ωχ! ρε μάνα, άσε με κι εσύ με τη γκρίνια σου!\nΤο επόμενο βράδυ το ίδιο. Και το μεθεπόμενο. Καταριόταν την ώρα και τη στιγμή που έπρεπε να πάει στη δουλειά και πώς να ρωτήσει αν φάνηκε στην αγορά η Μυρσίνη; Τρωγόταν με τα ρούχα του και δεν τον χώραγε ο τόπος.\nΉρθε η Παρασκευή και τρόμαζε πώς θα βγάλει το Σαββατοκύριακο στερημένος την εικόνα της. Τον κυρίεψε απόγνωση. Το βράδυ του Σαββάτου τον βρήκε πάλι πίσω από την κουρτίνα. Η Μυρσίνη ήταν εκεί. Όπως πριν. Κάνοντας τα ίδια ακριβώς πράγματα. Κι εκείνος, διαλυμένος από τη προσμονή και τη ματαίωση των προηγούμενων ημερών, κατέρρευσε. Το σώμα του λύθηκε και σωριάστηκε στο πάτωμα. Η κουρτίνα του ανοιχτή, μα δεν τον ένοιαζε πια αν φαίνεται. Η Μυρσίνη δεν έδειξε να τον βλέπει, ωστόσο τελειώνοντας το διάβασμά της, άνοιξε διάπλατα την μπαλκονόπορτα και με τα χείλη της σχημάτισε μια λέξη. «Έλα». Ύστερα μπήκε μέσα, έσβησε το πορτατίφ και το δωμάτιο βυθίστηκε στο σκοτάδι. Ο Παντελής πετάχτηκε επάνω, βγήκε βιαστικά από το σπίτι και χώθηκε στην πρασιά. Σε ένα λεπτό σκαρφάλωσε στο δέντρο, πάτησε στο κλαδί που ακουμπούσε στο μπαλκόνι της και πήδηξε μέσα. Ψηλαφώντας μπήκε στο δωμάτιο, όταν τα χέρια της Μυρσίνης έπιασαν το χέρι του και τον οδήγησαν στο κρεβάτι. Έμπειρα χέρια, απάλλαξαν γρήγορα τον Παντελή από τα ρούχα του. Δυο σώματα που κινούνταν σε διαφορετικούς ρυθμούς, πάλευαν ν’ αφουγκραστούν το ένα το άλλο για αρκετή ώρα, ώσπου χάθηκαν μέσα στο κύμα της ευγνωμοσύνης που ξεπήδησε απ’ το σώμα του Παντελή την ώρα που όλα τέλειωσαν. «Φύγε τώρα, αύριο πάλι άμα θέλεις», του είπε σπρώχνοντάς τον απαλά από πάνω της. Κι έτσι πέρασαν εβδομάδες. Ο Παντελής σκαρφάλωνε μέσα στα σκοτάδια στο μπαλκόνι και τα σκοτάδια έγιναν ο παράδεισός του. Όσο περνούσε ο καιρός, ήθελε να μένει παραπάνω, μα η Μυρσίνη δεν τον άφηνε.\n― Τη μέρα που θα αποφασίσεις να μπεις από την πόρτα, να μείνεις καλέ μου, του έλεγε κάθε φορά που της το ζητούσε. Εγώ χάρες δεν κάνω σε κανέναν παρά μόνο στον εαυτό μου.\nΘύμωνε ο Παντελής, αλλά δεν έπαιρνε απόφαση να μπει από την πόρτα. Δεν ήθελε με τίποτα να γίνει κι αυτός ατραξιόν της γειτονιάς δίπλα στη Μυρσίνη. Όσο και να επέμενε, εκείνη δεν έκανε πίσω. Κάποια στιγμή του έκοψε την κουβέντα.\n― Εγώ ευχαριστημένη είμαι. Αν εσύ δεν είσαι, τότε απλά έλα από την πόρτα. Δε θα παριστάνουμε άλλο από αυτό που είμαστε.\nΤο επόμενο βράδυ, σκαρφαλώνοντας στο δέντρο, έσπασε το κλαδί κι ο Παντελής έπεσε. Χτύπησε το κεφάλι του κι απόμεινε εκεί. Η Μυρσίνη, που τον είδε να χάνεται μέσα απ’ τα χέρια της, έτρεξε στο τηλέφωνο και κάλεσε ασθενοφόρο. Ύστερα έκλεισε τα παντζούρια της και κάθισε σαν χαμένη στην άκρη του κρεβατιού. Άκουγε τη σειρήνα του ασθενοφόρου, τις φωνές των γειτόνων, τις κραυγές της μάνας του κι έκλαψε για τον έρμο τον Παντελή, που κατέληξε να γίνει ατραξιόν της γειτονιάς κάτω από το μπαλκόνι της Μυρσίνης αντί για δίπλα της.\nΠΗΓΗ: Συλλογή διακριθέντων διηγημάτων του 7ου Διεθνούς Διαγωνισμού (2017) του λογοτεχνικού περιοδικού eyelands «Παράξενοι έρωτες» από τις Εκδόσεις Παράξενες Μέρες.\nArtwork: © Λεμπέσης Πολυχρόνης (1848-1913) | Γυμνό (1877)


Βαθύ Κόκκινο | Στις 19 Απρίλη 1943 οι Γερμανοί εισβάλλουν στο εξεγερμένο γκέτο της Βαρσοβίας\nΚυριακή, 22 Μαΐου, 2022 13:25:25\nΣτις 19 Απρίλη 1943 οι Γερμανοί εισβάλλουν στο εξεγερμένο γκέτο της Βαρσοβίας\nΣτις 19 Απριλίου του 1943, την παραμονή του εβραϊκού Πάσχα, οι δυνάμεις της ναζιστικής Γερμανίας εισέβαλλαν στο εβραϊκό γκέτο της Βαρσοβίας στην Πολωνία για να καταπνίξουν την εξέγερση των εγκλείστων. Οι ξεσηκωμένοι Εβραίοι προσπαθούσαν να αποτρέψουν την μεταφορά των εναπομείναντων κατοίκων του Γκέτο σε στρατόπεδα εξόντωσης από τον Ιανουάριο του 1943. Πρόκειται για τη μεγαλύτερη εξέγερση των Εβραίων στη διάρκεια του Ολοκαυτώματος.\nΗ Εξέγερση του Γκέτο της Βαρσοβίας (γερμανικά: Aufstand im Warschauer Ghetto, εβραϊκά: מרד גטו ורשה, πολωνικά: Powstanie w getcie warszawskim) ήταν ο ξεσηκωμός των Εβραίων έγκλειστων στο Γκέτο της Βαρσοβίας, στην κατεχόμενη από τους Γερμανούς κατά το Β’ Παγκόσμιο Πόλεμο Πολωνία, πράξη αντίστασης στην προσπάθεια των Ναζιστών να μεταφέρουν τους εναπομείναντες κατοίκους του γκέτο στο στρατόπεδο εξόντωσης Τρεμπλίνκα.\nΗ εξέγερση κατά των Γερμανών ξεκίνησε στις 18 Ιανουαρίου 1943. Το πιο σημαντικό κομμάτι της έλαβε χώρα από τις 9 Απριλίου έως τις 16 Μαΐου 1943, και η εξέγερση τελείωσε όταν η φτωχά εξοπλισμένη αντίσταση συντρίφτηκε από τα γερμανικά στρατεύματα υπό τις διαταγές του Γιούργκεν Στρόοπ. Ήταν η μεγαλύτερη εξέγερση των Εβραίων κατά τη διάρκεια του Ολοκαυτώματος.\nΚατά το 1940 οι Ναζί άρχισαν να συγκεντρώνουν τα περίπου τρία εκατομμύρια Εβραίων της Πολωνίας σε γκέτο που ιδρύθηκαν για αυτό το σκοπό σε μεγάλες πόλεις της χώρας. Το μεγαλύτερο από αυτά, το γκέτο της Βαρσοβίας, αποτέλεσε τόπο εγκλεισμού περίπου 300.000-400.000 ανθρώπων σε μια περιορισμένη κεντρική περιοχή της πόλης. Χιλιάδες Εβραίοι πέθαναν από τις ασθένειες και την ασιτία στο γκέτο, που διοικούνταν από τον Οντίλο Γκλομπότσνικ και τον Λούντβιχ Χαν, ήδη πριν αρχίσουν οι μαζικές μεταφορές προς το στρατόπεδο εξόντωσης Τρεμπλίνκα.\nΟι ναζιστικές δυνάμεις πραγματοποίησαν τις περισσότερες μεταφορές κατά τη διάρκεια της Μεγάλης Επιχείρησης Βαρσοβία (Grossaktion Warschau) μεταξύ της 23ης Ιουλίου και της 21ης Σεπτεμβρίου 1942.\nΠερίπου 254.000 – 300.000 κάτοικοι του γκέτο στάλθηκαν στο θάνατό τους στην Τρεμπλίνκα κατά τη διάρκεια των δυο μηνών που διήρκεσε η επιχείρηση, που διευθυνόταν από τον Oberführer των SS Φέρντιναντ φον Ζάμερν-Φράνκενεγκ (Ferdinand von Sammern-Frankenegg), διοικητή της περιοχής της Βαρσοβίας από το 1941.\nΣτα καθήκοντά του τον διαδέχτηκε ο διοικητής των SS και της αστυνομίας (SS-und-Polizeiführer) Γιούργκεν Στρόοπ, που στάλθηκε στη Βαρσοβία από τον Χάινριχ Χίμλερ στις 17 Απριλίου 1943, κατά τη διάρκεια της εξέγερσης.\nΟ Στρόοπ ανέλαβε τη διοίκηση όταν ο Ζάμερν απαλλάχτηκε των καθηκόντων του λόγω της ανεπιτυχούς επέμβασής του στο γκέτο. Λίγο πριν αρχίσει η επιχείρηση αποστολής των Εβραίων στα στρατόπεδα εξοντωσης, ο Γερμανός “Επίτροπος Μετεγκατάστασης” Χέρμαν Χέφλε (Hermann Höffle) συγκάλεσε το εβραϊκό συμβούλιο του γκέτο και πληροφόρησε τον αρχηγό του Άνταμ Τσερνιάκοφ για τη “μετεγκατάσταση στα ανατολικά”. Ο Τσερνιάκοφ αυτοκτόνησε, όταν κατάλαβε τον πραγματικό σκοπό των σχεδίων των Ναζί.\nΌταν άρχισαν οι μεταφορές, τα μέλη του Εβραϊκού κινήματος αντίστασης αποφάσισαν να μην εναντιωθούν στις εντολές των ανδρών της SS, πιστεύοντας ότι οι Εβραίοι στέλνονταν σε στρατόπεδα εργασίας κι όχι εξόντωσης. Ως τα τέλη του 1942 όμως, οι κάτοικοι του γκέτο συνειδητοποίησαν ότι οι μεταφορές αυτές ήταν μέρος μιας διαδικασίας εξόντωσης. Πολλοί από τους εναπομείναντες Εβραίους αποφάσισαν να αντισταθούν.\nΕξέγερση του Ιανουαρίου 1943\nΣτις 18 Ιανουαρίου του 1943 οι Γερμανοί άρχισαν το δεύτερο κύμα απελάσεων Εβραίων, που οδήγησε στην πρώτη περίπτωση ένοπλης εξέγερσης μέσα στο γκέτο. Καθώς οικογένειες Εβραίων κρύβονταν στα “αμπριά” τους, Γερμανοί στρατιώτες και μέλη της εβραϊκής αντιστασιακής οργάνωσης (Żydowska Organizacja Bojowa, ŻOB) ενεπλάκησαν για πρώτη φορά σε δυο κατά μέτωπο συγκρούσεις. Σαν αποτέλεσμα, και παρά το γεγονός ότι η ŻOB κατέγραψε σοβαρές απώλειες, οι απελάσεις σταμάτησαν για λίγες μέρες, και μόνο 5.000 Εβραίοι αντί των προβλεπόμενων 8.000 απομακρύνθηκαν από το γκέτο. Εκατοντάδες άνθρωποι μέσα στο γκέτο, ενήλικες και παιδιά, ήταν έτοιμοι να πολεμήσουν, οπλισμένοι ελαφρά με πιστόλια και λίγα ακόμη όπλα που είχαν μπει λαθραία στο γκέτο.\nΔυο αντιστασιακές οργανώσεις, η Εβραϊκή Στρατιωτική Ένωση (Żydowski Związek Wojskowy, ŻZW) και η ŻOB κατέλαβαν τον έλεγχο του γκέτο. Κατασκεύασαν δεκάδες θέσεις μάχης και εκτέλεσαν άτομα που συνεργάζονταν με τους Γερμανούς, ανάμεσα στους οποίους Εβραίους αστυνομικούς του γκέτο, μέλη της υποστηριζόμενης από τους Γερμανούς οργάνωσης Żagiew και πράκτορες της Γκεστάπο. Η ŻOB έφτιαξε μια φυλακή όπου κρατούνταν και εκτελούνταν προδότες και συνεργάτες των Γερμανών. Ο Γιόζεφ Ζερίνσκι, πρώην επικεφαλής της Εβραϊκής Αστυνομίας, αυτοκτόνησε.\nΟι συγκρουόμενες δυνάμεις\nΟι μαχητές του γκέτο (που αριθμούσαν 400 έως 1.000 άτομα κατά τις 19 Απριλίου) ήταν οπλισμένοι -όσοι από αυτούς διέθεταν όπλα- μόνο με πιστόλια και περίστροφα, που είχαν περιορισμένη αξία στη μάχη και ήταν πρακτικά άχρηστα για μεγάλες αποστάσεις. Υπήρχαν μόνο λίγα τουφέκια και αυτόματα που είχαν εισαχθεί λαθραία στο γκέτο. Οι εξεγερμένοι διέθεταν λιγοστά πυρομαχικά, και βασίζονταν εκτεταμένα στους αυτοσχέδιους εκρηκτικούς μηχανισμούς και τα κοκτέιλ μολότωφ. Λίγα ακόμη όπλα πάρθηκαν από τους Γερμανούς ή μπήκαν στο γκέτο κατά τη διάρκεια της εξέγερσης. Στην αναφορά του, ο Στρόοπ αναγράφει ότι οι δυνάμεις του μπόρεσαν να επανακτήσουν τη “λεία” (τον οπλισμό των Εβραίων) που αποτελούνταν από:\nΕπτά πολωνικά τουφέκια, ένα ρωσικό και ένα γερμανικό τουφέκι, 59 πιστόλια διάφορων διαμετρημάτων, πολλές εκατοντάδες εμπρηστικά μπουκάλια, αυτοσχέδια εκρηκτικά, εκρηκτικούς μηχανισμούς με φιτίλια, μεγάλη ποσότητα εκρηκτικών και πυρομαχικών για όπλα όλων των διαμετρημάτων, συμπεριλαμβανομένων και ορισμένων βλημάτων πολυβόλου. Σχετικά με τη λεία των όπλων, πρέπει να ληφθεί υπόψη ότι τα ίδια τα όπλα στις περισσότερες περιπτώσεις δεν ήταν δυνατό να κατασχεθούν, καθώς οι συμμορίτες και οι Εβραίοι, πριν συλληφθούν, τα πετούσαν σε κρυψώνες ή τρύπες των οποίων η θέση δεν μπορούσε να βεβαιωθεί ή ανακαλυφθεί. Η χρήση καπνογόνων στα καταφύγια από τους άντρες μας, έκανε επίσης την έρευνα για συχνά όπλα αδύνατη. Καθώς τα καταφύγια έπρεπε να ανατιναχθούν αμέσως, η μετέπειτα έρευνα ήταν εκτός συζήτησης.\nΥποστήριξη από τους Πολωνούς\nΗ βοήθεια που προερχόταν έξω από το γκέτο ήταν περιορισμένη, αλλά μονάδες της πολωνικής Αντίστασης από την πολωνική Εθνοφυλακή Άρμια Κράγιοβα (Armia Krajowa, AK) και την κομμουνιστική Gwardia Ludowa (GL) (Λαϊκή Πολιτοφυλακή) επιτέθηκαν εναντίον γερμανικών μονάδων κοντά στα τείχη του γκέτο και προσπάθησαν να βάλουν λαθραία όπλα, πυρομαχικά και προμήθειες στο γκέτο, από τα δικά της περιορισμένα αποθέματα. Η AK μετέδιδε επίσης πληροφορίες και εκκλήσεις για βοήθεια στους Εβραίους του γκέτο, τόσο στην Πολωνία όσο και στο εξωτερικό, προς τους Συμμάχους. Πολλοί διοικητές και μαχητές της ŻOB απέδρασαν αργότερα από τους υπονομους με τη βοήθεια των Πολωνών, και μπήκαν στην πολωνική αντίσταση.\nΜια μονάδα της ΑΚ, τα “Εθνικά Σώματα Ασφαλείας” (Państwowy Korpus Bezpieczeństwa), υπό τη διοίκηση του Χένρικ Ιβάνσκι, πολέμησε μέσα στο γκέτο στο πλευρό της ŻZW. Σε μια επίθεση τρεις πυρήνες της ΑΚ προσπάθησαν να προκαλέσουν ρήγμα στα τείχη με εκρηκτικά, όμως οι Γερμανοί τους εμπόδισαν. Οι AK και GL συγκρουστηκαν με τους Γερμανούς μεταξύ 19ης και 23ης Απριλίου σε έξι διαφορετικά σημεία έξω από τα τείχη, πυροβολώντας γερμανικές σκοπιές και θέσεις και σε μια περίπτωση προσπαθώντας να ανατινάξουν μια πύλη.\nΗ συμμετοχή της πολωνικής Αντίστασης στην εξέγερση επιβεβαιώθηκε στην αναφορά του Στρόοπ:\nΌταν εισβάλαμε στο γκέτο για πρώτη φορά, οι Εβραίοι και Πολωνοί συμμορίτες πέτυχαν να απωθήσουν τις συμμετέχουσες μονάδες, μεταξύ των οποίων τανκς και θωρακισμένα αυτοκίνητα, μέσω μιας καλά προετοιμασμένης συγκέντρωσης πυρός. (…) Η κύρια εβραϊκή ομάδα μάχης, αναμεμειγμένη με Πολωνούς συμμορίτες, είχε ήδη υποχωρήσει κατά την πρώτη και δεύτερη ημέρα στη λεγόμενα πλατεία Μουρανόφσκι. Εκεί, ενισχύθηκε από έναν σημαντικό αριθμό Πολωνών συμμοριτών. Το σχέδιό της ήταν να κρατήσει το γκέτο με κάθε τρόπο έτσι ώστε να παρεμποδίσει την εισβολή μας. Επανειλημμένα, Πολωνοί συμμορίτες βρήκαν καταφύγιο στο γκέτο και παρέμειναν εκεί ανενόχλητοι, από τη στιγμή που δεν είχαμε στη διάθεσή μας δυνάμεις για να χτενίσουμε αυτό το λαβύρινθο. (…) Μια τέτοια ομάδα μάχης επέτυχε να ανέβει σε ένα φορτηγό σκαρφαλώνοντας από έναν υπόνομο στη λεγόμενη οδό Πρόστα, και διέφυγε με αυτό (περίπου 30 με 35 συμμορίτες)… Οι συμμορίτες και οι Εβραίοι – υπήρχαν Πολωνοί συμμορίτες μέσα σε αυτές τις συμμορίες τις εξοπλισμένες με καραμπίνες, μικρά όπλα, και σε μια περίπτωση ένα ελαφρύ πολυβόλο – ανέβηκαν στο φορτηγό και το οδήγησαν προς άγνωστη κατεύθυνση.\nΔυνάμεις των Ναζί\nΤελικά, οι προσπάθειες της εβραϊκής αντίστασης αποδείχτηκαν ανεπαρκείς μπροστά στην ισχύ των Γερμανικών δυνάμεων. Οι Γερμανοί διέθεταν κάθε ημέρα μια δύναμη περίπου 2.090 καλά εκπαιδευμένων στρατιωτών, ανάμεσα στους οποίους 821 γρεναδιέρους των θωρακισμένων (Panzergrenadier) – όπως λέγονταν τότε οι άνδρες των Ένοπλων SS (πέντε εφεδρικά και εκπαιδευτικά τάγματα SS και ένα εφεδρικό τάγμα ιππικού της SS) καθώς και 363 Πολωνοί της δοσιλογικής Μπλε Αστυνομίας, που διατάχτηκαν από τους Γερμανούς να φυλάγουν την περίμετρο του τείχους του γκέτο.\nΟι υπόλοιπες δυνάμεις προέρχονταν από την αστυνομία τήρησης της τάξης των SS Ordnungspolizei (τάγματα από τo 22o και 23o Συντάγματα), την Υπηρεσία Ασφαλείας των SS (Sicherheitsdienst, SD), την Γκεστάπο της Βαρσοβίας, από δυο τάγματα Μηχανικού Σιδηροδρόμων της Βέρμαχτ, μια αντιαεροπορική πυροβολαρχία της Βέρμαχτ, ένα τάγμα Ουκρανών από το στρατόπεδο εκπαίδευσης της Τελικής Λύσης Τραβνίκι, Λιθουανούς και Λεττονούς εφεδρικούς αστυνομικούς, γνωστούς με το προσωνύμιο Askari, και τεχνικούς εκτάκτων καταστάσεων. Πολωνοί πυροσβέστες αναγκάστηκαν να βοηθήσουν την επιχείρηση. Επιπλέον, ένας αριθμός εγκληματιών και εκτελεστών από τη φυλακή Πάβιακ της Γκεστάπο, που βρισκόταν κοντά, υπό τις διαταγές του Φραντς Μπερκλ, προσφέρθηκαν εθελοντικά να “κυνηγήσουν τους Εβραίους”. Οι περισσότεροι Εβραίοι αστυνομικοί, που είχαν απομείνει, εκτελέστηκαν από την Γκεστάπο ή χρησιμοποιήθηκαν κατά την επίθεση και, κατόπιν, επίσης εκτελέστηκαν.\nΣτις 19 Απριλίου 1943, την παραμονή του εβραϊκού Πάσχα, η αστυνομία και τα εφεδρικά SS μπήκαν στο γκέτο, υπολογίζοντας να ολοκληρώσουν την “Επιχείρηση” μέσα σε τρεις ημέρες. Όμως, υπέστησαν απώλειες καθώς έπεσαν επανειλημμένα σε ενέδρες Εβραίων εξεγερμένων, που τους πυροβολούσαν και τους πετούσαν κοκτέιλ μολότοφ και χειροβομβίδες από στενά, υπονόμους και παράθυρα. Ένα γαλλικής κατασκευής τεθωρακισμένο Lorraine 37L καθώς και ένα θωρακισμένο αυτοκίνητο πυρπολήθηκαν από τις μολότοφ της ŻOB, και η γερμανική προέλαση ανακόπηκε.\nΟι Εβραίοι εξεγερμένοι σημείωσαν αξιόλογη επιτυχία εναντίον του φον Ζάμερν-Φράνκενεγκ, με συνέπεια αυτός να χάσει τη θέση του ως διοικητής των SS και της αστυνομίας στη Βαρσοβία. Αντικαταστάθηκε από τον Γιούργκεν Στρόοπ, που απέρριψε την πρόταση του φον Ζάμερν-Φράνκενεγκ να κληθούν βομβαρδιστικά από την Κρακοβία και προτίμησε να προχωρήσει σε μια καλύτερα οργανωμένη από εδάφους επίθεση.\nΗ μεγαλύτερη σε διάρκεια υπεράσπιση μιας θέσης έλαβε χώρα γύρω από την πλατεία Μουρανόφσκι, σημείο που έλεγχε η ŻZW, από τις 19 Απριλίου έως τα τέλη του μήνα. Το απόγευμα της 19ης, δυο αγόρια σκαρφάλωσαν στη στέγη του αρχηγείου της εβραϊκής αντίστασης και ύψωσαν δυο σημαίες: την ερυθρόλευκη σημαία της Πολωνίας και τη γαλανόλευκη σημαία της ŻZW. Αυτές οι δυό σημαίες ήταν σε πλήρη θέα από τους δρόμους της Βαρσοβίας και έμειναν στη στέγη του σπιτιού για τέσσερις ολόκληρες μέρες, παρά τις προσπάθειες των Γερμανών να τις αφαιρέσουν. Ο Στρόοπ θυμόταν:\nΤο ζητημα των σημαιών ήταν μεγάλης πολιτικής και ηθικής σημασίας. Υπενθύμιζε σε εκατοντάδες χιλιάδες την πολωνική υπόθεση, τους συνάρπαζε και ένωνε τον πληθυσμό του Γενικού Κυβερνείου (Generalgouvernement), αλλά ιδιαίτερα τους Εβραίους και τους Πολωνούς. Οι σημαίες και τα εθνικά χρώματα είναι μέσα διεξαγωγής μάχης ακριβώς σαν ένα ταχυβόλο όπλο, σαν χιλιάδες τέτοια όπλα. Όλοι μας το γνωρίζαμε – ο Χάινριχ Χίμλερ, ο Φρίντριχ Κρίγκερ και ο Χαν. Ο Ράιχσφύρερ Χίμλερ βρυχόταν στο τηλέφωνο: “Στρόοπ, πρέπει πάση θυσία να κατεβάσεις αυτές τις δυο σημαίες”.\nΆλλο ένα τεθωρακισμένο όχημα καταστράφηκε σε μια αντεπίθεση των εξεγερμένων, κατά την οποία σκοτώθηκε και ο διοικητής της ŻZW Νταβίντ Άπφελμπαουμ. Αφότου οι αμυνόμενοι απέρριψαν το τελεσίγραφο του Στρόοπ να παραδοθούν, οι Ναζί άρχισαν να καίνε συστηματικά τα σπίτια τετράγωνο στο τετράγωνο με φλογοβόλα και να ανατινάζουν υπόγεια και υπονόμους. “Μας νίκησαν οι φλόγες, όχι οι Γερμανοί” έλεγε ο ηγέτης της αντίστασης Μαρκ Έντελμαν το 2007. Το 2003, θυμόταν:\nΗ θάλασσα από φλόγες πλημμύρισε σπίτια και αυλές… Δεν υπήρχε αέρας, μόνο μαύρος, πνιγηρός καπνός και θερμότητα που ακτινοβολούσαν οι πυρακτωμένοι τοίχοι, τα πέτρινα σκαλοπάτια που λαμπύριζαν.\nΗ ŻZW έχασε όλους τους ηγέτες της και, στις 29 Απριλίου 1943, οι πολεμιστές που απόμειναν απέδρασαν από το γκέτο από το τούνελ της πλατείας Μουρανόφκσι, μετακινούμενοι στο δάσος Μίχαλιν. Αυτό σήμανε και το τέλος της οργανωμένης αντίστασης και των σημαντικών μαχών.\nΟι Εβραίοι που απέμειναν στο γκέτο, πολίτες και επιζήσαντες μαχητές, κατέφυγαν σε αυτοσχέδια “αμπριά” που έσκαψαν προσεκτικά μέσα στα καμμένα ερείπια του γκέτο. Οι Γερμανοί στρατιώτες χρησιμοποίησαν σκυλιά για να εντοπίσουν τα κρησφύγετα, και καπνογόνα, δακρυγόνα και δηλητηριώδη αέρια προκειμένου να αναγκάσουν τους Εβραίους να βγουν. Σε πολλές περιπτώσεις, οι Εβραίοι έβγαιναν από τις κρυψώνες τους πυροβολώντας τους Γερμανούς, ενώ ένας αριθμός από γυναίκες αγωνίστριες επιτίθονταν στους Γερμανούς, μετά την παράδοσή τους, με χειροβομβίδες και πιστόλια που είχαν κρυμμένα. Μικρές ομάδες Εβραίων ενεπλάκησαν με γερμανικές περιπόλους σε νυχτερινές συμπλοκές, παρόλα αυτά, όμως, οι γερμανικές απώλειες ήταν ελάχιστες μετά τις δέκα πρώτες μέρες της εξέγερσης.\nΣτις 8 Μαΐου 1943 οι Γερμανοί ανακάλυψαν το κεντρικό αρχηγείο της ŻOB στον αριθμό 18 της οδού Μίλα (Miła). Οι περισσότεροι ηγέτες της οργάνωσης και δεκάδες μαχητών σκοτώθηκαν, ενώ άλλοι αυτοκτόνησαν ομαδικά με υδροκυάνιο. Ανάμεσα στους νεκρούς βρισκόταν ο διοικητής της οργάνωσης, Μορντεχάι Ανιέλεβιτς. Ο υποδιοικητής Έντελμαν διέφυγε από τους υπονόμους στις 10 Μαΐου μαζί με μια χούφτα συντρόφους του. Δυο μέρες αργότερα, ο επικεφαλής της Γενικής Συνομοσπονδίας Εβραίων Εργατών Λιθουανίας, Ρωσίας και Πολωνίας και μέλος της εξόριστης Πολωνικής κυβέρνησης, Ζμουλ Ζίγκελμπομ αυτοκτόνησε στο Λονδίνο, διαμαρτυρόμενος έτσι για τη μη υποστήριξη των εξεγερμένων από τις δυτικές κυβερνήσεις:\nΔεν μπορώ να συνεχίσω να ζω και να σωπαίνω ενώ τα απομεινάρια των Εβραίων της Πολωνίας, των οποίων είμαι αντιπρόσωπος, δολοφονούνται. Οι σύντροφοί μου στο γκέτο της Βαρσοβίας έπεσαν με τα όπλα στο χέρι στην τελευταία ηρωική μάχη. Δεν μου επετράπη να πέσω όπως και αυτοί, μαζί με αυτούς, αλλά ανήκω σε αυτούς, στον ομαδικό τους τάφο. Με το θάνατό μου, θέλω να εκφράσω την πιο έντονη διαμαρτυρία μου κατά της αδράνειας με την οποία ο κόσμος παρακολουθεί και επιτρέπει την καταστροφή του εβραϊκού λαού.\nΠερίπου 13.000 Εβραίου σκοτώθηκαν στο γκέτο κατά τη διάρκεια της εξέγερσης (6.000 από τους οποίους κάηκαν ζωντανοί ή πέθαναν από την εισπνοή καπνού). Από τους εναπομείναντες 50.000 κατοίκους του γκέτο, οι περισσότεροι συνελήφθησαν και στάλθηκαν σε στρατόπεδα εξόντωσης, κυρίως στην Τρεμπλίνκα.\nΗ ημερήσια αναφορά του Γιούργκεν Στρόοπ προς τον Φρίντριχ Κρίγκμαν, γραμμένη στις 13 Μαΐου 1943, ανέφερε:\n180 Εβραίοι, συμμορίτες και υπάνθρωποι, εξοντώθηκαν. Η πρώην εβραϊκή συνοικία της Βαρσοβίας δεν υπάρχει πλέον. Οι δράσεις μεγάλης κλίμακας τερματίστηκαν στις 20:15 με την ανατίναξη της Συναγωγής της Βαρσοβίας. (…) Συνολικός αριθμός Εβραίων που αντιμετωπίστηκαν 56.065, συμπεριλαμβανομένων τόσο Εβραίων που συνελήφθησαν όσο και Εβραίους των οποίων η εξόντωση μπορεί να αποδειχθεί. (…) Εκτός από 8 κτίρια (στρατώνες της αστυνομίας, νοσοκομείο και στέγη συνεργείων εργασίας) το πρώην γκέτο καταστράφηκε ολοκληρωτικά. Μόνο ο διαχωριστικός τοίχος έχει απομείνει όρθιος όπου δεν έγιναν εκρήξεις.\nΣύμφωνα με την αναφορά του ιδίου, οι δυνάμεις του είχαν 16 νεκρούς και 86 τραυματίες (οι αριθμοί αυτοί περιελάμβαναν πάνω από 60 μέλη των Waffen-SS, όχι όμως τους Εβραίους δοσίλογους). Ο πραγματικός αριθμός των γερμανικών απωλειών είναι άγνωστος. Για προπαγανδιστικούς λόγους οι επίσημες γερμανικές απώλειες δηλώθηκαν να είναι μόνο μερικοί τραυματίες και κανένας νεκρός, ενώ η Πολωνική Αντίσταση ισχυριζόταν ότι εκατοντάδες Ναζί σκοτώθηκαν κατά τη διάρκεια των συγκρούσεων.\nΤο πρώην γκέτο\nΜετά την εξέγερση, τα περισσότερα από τα αποτεφρωμένα σπίτια κατεδαφίστηκαν και στη θέση τους ανεγέρθηκε το Στρατόπεδο συγκέντρωσης της Βαρσοβίας. Χιλιάδες άνθρωποι πέθαναν στο στρατόπεδο ή εκτελέστηκαν στα ερείπια του γκέτο. Την ίδια στιγμή, τα SS κυνηγούσαν τους λίγους Εβραίους που κρύβονταν ακόμα στα ερείπια.\nΤο 1944, κατά την εξέγερση της Βαρσοβίας, το τάγμα Zośka της ΑΚ μπόρεσε να διασώσει 380 Εβραίους φυλακισμένους από το υποστρατόπεδο Gęsiówka, επιζώντες της γερμανικής επιχείρησης στο γκέτο, οι περισσότεροι από τους οποίους μπήκαν αμέσως στην οργάνωση και πολέμησαν κατά τη διάρκεια της εξέγερσης. Μικρές ομάδες κατοίκων του πρώην γκέτο κατόρθωσαν επίσης να επιβιώσουν μέσα στους υπονόμους.\nΗ τύχη των Γερμανών υπεύθυνων\nΟ Μπερκλ δολοφονήθηκε από την Πολωνική Αντίσταση στην επιχείρηση Μπερκλ τον Οκτώβριο του 1943. Τον ίδιο μήνα, ο φον Ζάμερν-Φράνκενγκ δολοφονήθηκε σε ενέδρα Γιουγκοσλάβων παρτιζάνων στην Κροατία.\nΟι Γκλομπότσνικ, Χίμλερ και Κρίγκερ ακολούθησαν τη μοίρα του Χίτλερ και αυτοκτόνησαν τον Μάιο του 1945.\nΟ Στρόοπ περιέγραψε τη σφαγή των Εβραίων του γκέτο σε μια αναφορά 75 σελίδων – με φωτογραφίες – προς τον Χάινριχ Χίμλερ, ενώ μετά την “επιτυχία” του στη Βαρσοβία τοποθετήθηκε στρατιωτικός διοικητής στην Ελλάδα. Μετά τον πόλεμο καταδικάστηκε ως εγκληματίας πολέμου σε δυο διαφορετικές δίκες και εκτελέστηκε δι’ απαγχονισμού στην Πολωνία το 1952 (ο βοηθός του, Έριχ Στάιντμαν, απαλλάχτηκε λόγω “μηδαμινής ανάμιξης”). Ο Χαν κρυβόταν έως το 1975, οπότε συνελήφθη και καταδικάστηκε σε ισόβια κάθειρξη για εγκλήματα κατά της ανθρωπότητας. Πέθανε στη φυλακή το 1986.\nΜνημείο για την εξέγερση στη Βαρσοβία.\nΟρισμένοι από τους επιζώντες της εξέγερσης του γκέτο, γνωστοί σαν “Πολεμιστές του Γκέτο” ίδρυσαν στο Ισραήλ το Κιμπούτζ Lohamey ha-Geta’ot (που σημαίνει Κιμπούτζ των πολεμιστών του γκέτο) που βρίσκεται βόρεια της πόλης Άκκα. Ανάμεσα στα ιδρυτικά μέλη του κιμπούτζ ήταν ο Γιτζάκ Ζούκερμαν, υποδιοικητής της ŻOB, και η γυναικα του Ζίβια Λουμπέτκιν, που διοίκησε μάχιμη μονάδα κατά την εξέγερση. Το 1984 τα μέλη του κιμπούτζ εξέδωσαν το έργο Dapei Edut (Μνήμες Επιβίωσης), τέσσερις τόμους προσωπικών μαρτυριών από 96 μέλη του κιμπούτζ.\nΤο κιμπούτζ Γιαντ Μορντεχάι, βόρεια της Λωρίδας της Γάζας, ονομάστηκε προς τιμή του Μορντεχάι Ανιέλεβιτς.\nΣτις 7 Δεκεμβρίου 1970, ο καγκελάριος της τότε Δυτικής Γερμανίας Βίλλυ Μπραντ γονάτισε αυθόρμητα κατά τη διάρκεια της επίσκεψής του σε ένα μνημείο της εξέγερσης στην Πολωνία. Εκείνη την εποχή η ενέργειά του αυτή προκάλεσε έκπληξη και έγινε σημείο αντιπαράθεσης, από τότε όμως έχει αναγνωριστεί ότι βοήθησε να βελτιωθούν οι σχέσεις ανάμεσα στις δυτικές χώρες και αυτές του τότε Συμφώνου της Βαρσοβίας.\nΤο 2008 ο αρχηγός των Ισραηλινών Ενόπλων Δυνάμεων Γκάμπι Ασκενάζι οδήγησε μια ομάδα αξιωματούχων του στρατού στον τόπο της εξέγερσης και μίλησε για τη “σημασία του γεγονότος για τους μαχόμενους στρατιώτες των ΙΕΔ.\nΑποσπάσματα από το βιβλίο του Μάρεκ Έντελμαν* Το Γκέτο Πολεμάει\n(…) Αφού κάναμε τη σύζευξή μας με τις ομάδες του κεντρικού γκέτο, συνεχίζουμε να πολεμάμε. Και σ’αυτό το τομέα είναι πρακτικά αδύνατο να μετακινηθούμε. Τεράστιες πυρκαγιές κλείνουν ολάκερους δρόμους. Μια θάλασσα από φλόγες εισβάλει στα κτίρια και στις αυλές. Τα ξύλινα δοκάρια τριζοβολάνε, οι τοίχοι καταρρέουν. Δεν υπάρχει αέρας. Δεν υπάρχει παρά ο αποπνικτικός μαύρος καπνός, και η λαύρα από τα καμίνια που ακτινοβολεί και αυτή τους καρβουνιασμένους τοίχους και τις πυρακτωμένες σκάλες. Αυτό που δεν κατάφεραν οι Γερμανοί, το πετυχαίνει τώρα η πανίσχυρη φωτιά.Χιλιάδες πεθαίνουν μέσα στις φλόγες. Η μυρουδιά από τα ψημένα κορμιά σε πιάνει στο λαιμό. Στα μπαλκόνια, στα περβάζια των παραθύρων, στις πέτρινες σκάλες που δεν πήραν φωτιά, κείτονται καρβουνιασμένα πτώματα. Η φωτιά διώχνει τους ανθρώπους από τα καταφύγιά τους, τους ξετρυπώνει από τις κρυψώνες που είχαν ετοιμάσει από καιρό, σε κάποιο σίγουρο μέρος, σε μια σοφίτα ή σ’ένα κελάρι. Χιλιάδες περιφέρονται στις αυλές, κινδυνεύοντας να πιαστούν, να φυλακιστούν ή να σκοτωθούν επί τόπου από τους Γερμανούς.\nΘανάσιμα εξαντλημένοι, αποκοιμιόνται κάτω από τις καμάρες, όρθιοι, καθισμένοι ή ξαπλωμένοι, και είναι μέσα στον ύπνο τους που τους χτυπούν οι γερμανικές σφαίρες. Κανείς δεν αντιλαμβάνεται ότι ο γέρος που φαίνεται να κοιμάται κάτω από μια καμάρα δεν θα ξυπνήσει πια. Κανείς δεν παρατηρεί πώς η μητέρα που βλέπουμε να θηλάζει το μωρό της είναι εδώ και τρεις μέρες ένα κρύο πτώμα και πως το μωρό στην αγκαλιά της βυζαίνει κλαίγοντας ένα νεκρό στήθος. Εκατοντάδες άνθρωποι δίνουν ένα τέλος στη ζωή τους πηδώντας από τον τρίτο ή τον τέταρτο όροφο.\nΜητέρες γλυτώνουν έτσι τα παιδιά τους από το μαρτύριο της φωτιάς. Ο πολωνικός πληθυσμός τα παρακολουθεί όλα αυτά από την οδό Σβιετόγερσκα και τη πλατεία Κρασίνσκι. Μετά από μια τόσο παραδειγματική τιμωρία του κεντρικού γκέτο και του τομέα του εργοστάσιου βουρτσών, οι Γερμανοί είναι βέβαιοι ότι οι κάτοικοι των άλλων τομέων θα τους εκκενώσουν με τη θέλησή τους. Να γιατί ορίζουν μια τελευταία διορία και σημεία συγκέντρωσης, απειλώντας όσους παρακούσουν ότι θα πάθουν αυτά που μόλις είδαν. Όμως, ούτε τα παρακάλια, ούτε οι απειλές δεν επηρεάζουν το πληθυσμό. Παντού, οι μαχητές μένουν στις θέσεις τους. Εκείνοι στα εργαστήρια Τέμπενς και Σουτς κάνουν ό,τι μπορούν για να δυσκολέψουν τη προέλαση των γερμανικών μονάδων προς το κεντρικό γκέτο.\nΑπό τα μπαλκόνια, τα παράθυρα και τις στέγες, ρίχνουν χειροβομβίδες πάνω στα οχήματα των SS. Πετυχαίνουν μάλιστα ένα αυτοκίνητο που κινείται στην «άρεια ζώνη» και το καταστρέφουν. Μια μέρα, ο Ροζόφσκι και ο Σλόμο, την ώρα που επιθεωρούν τον τομέα, εντοπίζουν ένα καμιόνι που πλησιάζει. Ένα δευτερόλεπτο σκέψης και βρίσκονται και οι δυο τους σε ένα μπαλκόνι από όπου ρίχνουν στο καμιόνι μια βόμβα δυο κιλών, κάνοντας διάνα. Από τους εξήντα SS που μεταφέρει, μόνο πέντε γλυτώνουν. Με τη πέμπτη μέρα, τελειώνει η διορία που έχουν ορίσει οι Γερμανοί για τις «εθελούσιες» αποχωρήσεις. Και τότε προχωράνε στην «ειρήνευση» των τελευταίων τομέων και συναντάνε λυσσαλέα αντίσταση. Δυστυχώς, ελλείψει ηλεκτρισμού, οι από καιρό τοποθετημένες νάρκες είναι άχρηστες. Γίνονται σκληρές μάχες. Οι εξεγερμένοι, οχυρωμένοι στα κτίρια, δεν αφήνουν τους Γερμανούς να μπουν στη περιοχή τους. Και εκεί επίσης, κάθε σπίτι πολεμάει. (…)\nΛαβαίνοντας υπόψη τις νέες συνθήκες μάχης, η ΖΟΒ (Εβραϊκή Οργάνωση Μάχης) αλλάζει τακτική. Επιδιώκει να προστατεύσει τις πιο πολυάριθμες ομάδες κατοίκων που κρύβονται στα καταφύγια. Δυο τμήματα της ZOB (εκείνα του Χόχμπεργκ και του Μπέρεκ) βγάζουν πολλές εκατοντάδες ανθρώπους από το καταφύγιο της οδού Μίλα 37, που κατάρρεε, για να τους οδηγήσουν στο Νο 7 του ίδιου δρόμου. Καταφέρνουμε να υπερασπιστούμε επί μια βδομάδα αυτό το μέρος όπου έχουν καταφύγει χιλιάδες άνθρωποι. Έξω, το γκέτο έχει σχεδόν ολοκληρωτικά κατακαεί. Πρακτικά, δεν υπάρχει πια ούτε ένας όρθιος τοίχος, και το χειρότερο, δεν υπάρχει πια νερό. Οι ελεύθεροι σκοπευτές κατεβαίνουν στα καταφύγια μαζί με τους αμάχους για να υπερασπιστούν ό,τι είναι ακόμα δυνατό. Οι μάχες και οι αψιμαχίες γίνονται από εδώ και πέρα κυρίως τη νύχτα. Τη μέρα, το γκέτο είναι ολοκληρωτικά νεκρό.\nΜόνον όταν οι δρόμοι βυθίζονται στο σκοτάδι συναντιούνται οι περίπολοι της ZOB και οι περίπολοι των Γερμανών. Ο πρώτος που πυροβολεί βγαίνει νικητής. Οι δικοί μας περιπολούν σε όλο το γκέτο. Κάθε νύχτα σκοτώνονται πολλοί και από τις δυο πλευρές. Οι Γερμανοί και οι Ουκρανοί δεν μετακινούνται παρά σε μεγάλες ομάδες και στήνουν συχνά ενέδρες. Η διοίκηση της ΖΟΒ αποφασίζει να γιορτάσει τη Πρωτομαγιά με μια ξεχωριστή δράση. Πολλές ομάδες κρούσης βγαίνουν στο τομέα, με αποστολή να «κυνηγήσουν» το μεγαλύτερο δυνατό αριθμό Γερμανών.\nΤο βράδυ, γίνεται η γιορτή της Πρωτομαγιάς. Σύντομες ομιλίες. Η Διεθνής. Όλος ο κόσμος γιορτάζει αυτή τη μέρα. Σε όλο τον κόσμο, την ίδια ώρα, προφέρονται οι ίδιες δυνατές λέξεις. Ποτέ όμως μέχρι τώρα, δεν τραγουδήθηκε η Διεθνής σε τόσο τραγικές συνθήκες, σε ένα τόπο όπου πέθανε και συνεχίζει να πεθαίνει ένας λαός. Αυτά τα λόγια και αυτό το τραγούδι, που τα καπνίζοντα ερείπια στέλνουν πίσω τον αντίλαλό τους, μαρτυράνε πως η σοσιαλιστική νεολαία πολεμάει μέσα στο γκέτο και πως δεν τα ξεχνάει απέναντι στο θάνατο. (…)\nΣτις 8 του Μάη, η διοίκηση της ΖΟΒ έχει περικυκλωθεί από τους Γερμανούς και τους Ουκρανούς. Δυο ώρες άγριας μάχης. Όταν οι επιτιθέμενοι διαπιστώνουν πως δεν θα καταφέρουν να καταλάβουν τη θέση, ρίχνουν μια βόμβα αερίου μέσα στο μπούνκερ. Τότε, όποιος δεν έχει σκοτωθεί από γερμανική σφαίρα ή από ασφυξία αυτοκτονεί. Είναι προφανές ότι δεν υπάρχει πια διέξοδος και κανείς δεν διανοείται να πέσει ζωντανός στα χέρια των Γερμανών. Ο Γιούρεκ Βίλνερ καλεί τους μαχητές να αυτοκτονήσουν. Ο Λούτεκ Ρότμπλατ ρίχνει στη μητέρα και την αδελφή του, κατόπιν γυρίζει το όπλο καταπάνω του και πυροβολεί. Η Ρουθ ρίχνει πάνω της εφτά φορές. Έτσι πεθαίνουν σχεδόν το 80% των μαχητών που είχαν επιζήσει και ανάμεσά τους ο Αρχηγός Μορντεχάϊ Ανιέλεβιτς (…)


Η αντίδραση της Conchita όταν είδε τη μίμηση της Κατερίνας Στικούδη! - neolaia.gr .\nΗ αντίδραση της Conchita όταν είδε τη μίμηση της Κατερίνας Στικούδη!\nΗ Conchita εντυπωσιάστηκε με την εμφάνιση της Κατερίνας Στικούδη στο Your Face Sounds Familiar!\nΤο Your Face Sounds Familiar την εβδομάδα αυτή είχε θέμα τη Eurovision. Με τους παίκτες να μεταμφιέζονται σε προηγούμενους νικητές της διοργάνωσης και εμφανίσεις που είχαν κλέψει τις εντυπώσεις.\nΝικήτρια της βραδιάς ήταν η Κατερίνα Στικούδη που κατάφερε να μας εντυπωσιάσει ως Conchita Wurst! Αλλά αυτό που δεν ήξερες είναι ότι δεν έκανε εντύπωση μόνο σε εσένα που την έβλεπες από το σπίτι. Εντυπωσίασε και την ίδια την Conchita!\nH Κατερίνα Στικούδη μεταμορφώθηκε στη νικήτρια της Eurovision 2014, τραγουδώντας το Rise like a Phoenix. Μία εμφάνιση που θύμιζε πάρα πολύ εκείνη της Conchita στον τελικό της Eurovision. Πήρε τη νίκη και το χάρηκε πολύ.\nΑυτό που, ίσως, δεν περίμενε είναι να πάρει και τα συγχαρητήρια της Conchita, η οποία το σχολίασε στον προσωπικό της λογαριασμό στο instagram!\nΗ νικήτρια της Eurovision 2014 αναδημοσίευσε τη φωτογραφία της Κατερίνας Στικούδη, προσθέτοντας μία μεγάλη καρδιά και σχολιάζοντας πόσο χαρούμενη την έκανε η εμφάνιση αυτή!\nΔες ακόμα: Your Face Sounds Familiar: Ο παίκτης με την εντυπωσιακή μεταμόρφωση που πήρε τη νίκη!\nΚατερίνα Στικούδη YFSF


Δύσκολες είναι οι τελευταίες ώρες για την Αντελίνα Βαρθακούρη %\nΔύσκολες είναι οι τελευταίες ώρες για την Αντελίνα Βαρθακούρη\nΔύσκολες είναι οι τελευταίες ώρες για την Αντελίνα Βαρθακούρη. Με ένα μακροσκελές κείμενο στα Instagram Stories της, η αγαπημένη παρουσιάστρια αποκάλυψε ότι ο θείος της έπαθε ένα σοβαρό καρδιακό επεισόδιο, με συνέπεια να βρίσκεται στο νοσοκομείο.\n«Χθες, εντελώς ξαφνικά, ο αγαπημένος μου θείος και αδελφός της μητέρας μου, έπαθε ένα πολύ σοβαρό καρδιακό επεισόδιο με αποτέλεσμα να χρειαστεί μέσα στη νύχτα επειγόντως χειρουργείο. Ένα πάρα πολύ δύσκολο χειρουργείο διάρκειας περίπου 7 ωρών. Αισθάνομαι την ανάγκη να ευχαριστήσω με όλη μου την καρδιά τους σπουδαίους καρδιοχειρουργούς, κύριο Ιερομόναχο και κύριο Χαμογεωργάκη, την εξαιρετική, αναισθησιολόγο κυρία Σμυρλή και όλο το προσωπικό του Ωνάσειου καρδιοχειρουργικού κέντρου που κρατήσανε τον άνθρωπό μας ζωντανό όπως και το νοσοκομείο Άργους και τον, επίσης εξαιρετικό καρδιολόγο κύριο Μπιμπή, για τα γρήγορα αντανακλαστικά του.\nΔεν θα ξεχάσουμε ποτέ την ανθρωπιά σας την ώρα του πανικού μας και της απόγνωσής μας. Ευχαριστούμε τον αγαπημένο μας γείτονα στην Επίδαυρο που τον είδε και έτρεξε αμέσως να βοηθήσει.\nΈνα μεγάλο ευχαριστώ και μια πελώρια ζεστή αγκαλιά απ’ όλη την οικογένεια μου. Επίσης ευχαριστώ Θεέ μου και Παναγία μου που ήσουν εκεί και έκανες ένα θαύμα. Καλή Μεγάλη Εβδομάδα σε κάθε οικογένεια. Να προσέχουμε, να χαμογελάμε, να κάνουμε τον σταυρό μας για όσα έχουμε και να εκτιμάμε το δώρο της ζωής γιατί δεν είναι δεδομένο», έγραψε η Αντελίνα Βαρθακούρη.